VVV Hof van Twente Word ook lid van VVV Hof van Twente
Download hier het jaarverslag van 2015. Hof van Twente Okahandja se wit olifant groet stil-stil - Infrastructure - Windhoek Express
Wednesday, June 26th, 2019 22:38:26
Jare na 'n hotel op die Tuindorp afgebrand het, is daar nou die hoop op vooruitgang.
Die hotel is in middel Maart gesloop. Foto Facebook
Dit was 'n oogseer wat talle sosiale probleme in die gebied ontlok het. Foto Yolanda Nel
Die vervalle hotel het al in 2006 afgebrand. Foto Yolanda Nel
Etlike jare ná inwoners van Okahandja ’n beroep op die ministerie van werke en vervoer gedoen het om ontslae te raak van die vervalle hotel in die hoofstraat weens allerlei euwels wat daar broei, is die omstrede gebou stil-stil in Maart gesloop.
’n Handjievol inwoners het op sosiale media gejuig oor die spreekwoordelike oogseer wat uiteindelik platgeslaan is. Een van die inwoners het geskryf hy is bly om te sien iemand sloop die hotel; hy hoop net die werksaamhede het nie met korrupsie te doen nie.
Daar word bespiegel dat ’n be-roepsopleidingssentrum opgerig gaan word op dié perseel wat aan die ministerie behoort.
Ander is hoopvol dat wat ook al in die hotel se plek opgerig word, ’n mooi karakter aan dié deel van die dorp sal bring. “En werk vir werkloses,” het nog iemand gesê.
Sylvia Smidt van die dorp het aan Windhoek Express gesê die inwoners is regtig baie bly die oogseer is verwyder. "Dit skep al klaar 'n beter gesig." Op die stadium is niemand seker wat daar opgerig gaan word nie, “maar ons hoop dit is winkels," het sy gesê.
Die hotel het in 2006 afgebrand.
Teen 2015 was sake-eienaars in die middedorp keelvol vir al die skade wat die vervalle gebou aan hul ondernemings berokken het.
Volgens inwoners was hierdie deel van die hoofstraat ’n broeiplek vir sosiale probleme. “Vandalisme is ’n groot probleem. Boonop is die vervalle gebou ’n heenkome en skuiling vir booswigte wat motors met klippe bestook,” lui hul brief van vier jaar gelede.
Die hotel was aanvanklik in privaat besit en nadat dit bankkrot geraak het, het die destydse Herero-administrasie dit gekoop.
Die regering het dit in 1985 oorgeneem en 20 jaar later het dit afgebrand. Sedertdien is dit niks meer as ’n bouval nie.
Volgens die sake-eienaars was die hotel reeds jare lank nie vir sy oorspronklike doel gebruik nie.
Wat nog erger is, is dat ’n vrou volgens mediaberigte gesterf het nadat ’n deel van die gebou se dak op haar geval het.
Hierdie deel van die dorp het volgens inwoners begin vervalle raak, terwyl ontwikkelings aan die weste-kant van die dorp voortgegaan het. Baie besighede het na die nuwe winkelsentrum getrek, wat meegebring het dat geboue in die middedorp nie meer in stand gehou is nie. Besigheidseienaars in dié area het gesê dit alles plaas ’n demper op groeimoontlikhede omdat potensiële beleggers nie bereid is om enige nuwe ontwikkeling of verbetering van eiendom te onderneem solank die hotel in daardie toestand gebly het nie.
In Augustus 2017 is nog ’n brief aan die minister gerig om ’n vergadering te belê ten einde oplossings vir hier-die en ander probleme te probeer vind.
Vrae aan die ministerie van werke en vervoer het teen druktyd onbeantwoord gebly en kon daar nie bevestig word watter projek vir die eiendom beplan word nie.